Определение на Съда (десети състав) от 16 май 2013 г. (преюдициално запитване от Consiglio di Stato, Италия) — Consulta Regionale Ordine Ingegneri della Lombardia и др./Comune di Pavia
(Дело C-564/11)1
(Член 99 от Процедурния правилник — Обществени поръчки — Директива 2004/18/ЕО — Член 1, параграф 2, букви a) и г) — Услуги — Предоставяне на технически и научни проучвателни и консултантски услуги с оглед изготвянето на актове, съставляващи план за устройство на общинска територия — Договор между две публичноправни образувания, едното от които е университет — Публичноправно образувание, което може да се квалифицира като икономически оператор)
Език на производството: италиански
Запитваща юрисдикция
Consiglio di Stato
Страни в главното производство
Жалбоподатели: Consulta Regionale Ordine Ingegneri della Lombardia, Ordine degli Ingegneri della Provincia di Brescia, Ordine degli Ingegneri della Provincia di Como, Ordine degli Ingegneri della Provincia di Cremona, Ordine degli Ingegneri della Provincia di Lecco, Ordine degli Ingegneri della Provincia di Lodi, Ordine degli Ingegneri della Provincia di Milano, Ordine degli Ingegneri della Provincia di Pavia, Ordine degli Ingegneri della Provincia di Varese)
Ответник: Comune di Pavia
в присъствието на: Università degli Studi di Pavia
Предмет
Преюдициално запитване — Consiglio di Stato — Тълкуване на член 1, параграф 2, букви а) и г), член 2, член 28, както и на приложение II, категории 8 и 12 от Директива 2004/18/ЕО на Европейския парламент и на Съвета от 31 март 2004 година относно координирането на процедурите за възлагане на обществени поръчки за строителство, услуги и доставки (ОВ L 134, стр. 114; Специално издание на български език, 2007 г., глава 6, том 8, стр. 116; Поправка OВ L 134 от 30.4.2004 г.) — Възлагане на поръчката не посредством предвидените в директивата процедури за възлагане на обществени поръчки — Договор, сключен между две административни учреждения, в рамките на който доставчикът на услуги е университет и насрещната престация по същество не представлява възнаграждение
Диспозитив
Правото на Съюза в областта на обществените поръчки не допуска национална правна уредба, която разрешава без процедура за възлагане на обществена поръчка да бъде сключен договор, с който публичноправни образувания установяват помежду си сътрудничество, когато подобен договор няма за цел да осигури изпълнението на обща за тях задача за обществена услуга, не се ръководи изключително от съображения и изисквания, присъщи на преследването на цели от обществен интерес, или може да постави частен доставчик в привилегировано положение спрямо неговите конкуренти, които обстоятелства следва да се проверят от запитващата юрисдикция.
____________
1 ОВ C 73, 10.3.2012 г.